text: Време за музика: Гледай спектакъла "На Нея с обич! Емил Димитров" - статия за България
  Когато времето навън е сиво, подари си малко цвят.
  "На Нея с обич! Емил Димитров" - един спектакъл, събрал в хармонична комбинация музика, театър и кино. Представление, което изправи на крака публиката в София, Варна, Бургас и Пловдив, се готви за последната си среща с Нея – Публиката.
  3 ноември е последната дата за 2017-а година, за която спектакълът ще се завърне на сцената на зала 1 на НДК и за първи път ще бъде представен със субтитри на английски език. "На Нея с обич! Емил Димитров" е завладяваща история за Артиста, за когото животът е музика, сцената – дом, а голямата любов – Публиката!
  В спектакъла, преплетени в историята и сами разказващи история, звучат в изпълнение на актьора Даниел Цочев, 16 от незабравимите песни на Емил Димитров. Зрителите на "На Нея с обич! Емил Димитров" имат привилегията да чуят за първи път песните в живо изпълнение на симфоничен оркестър и въздействието на живата музика е неповторимо. Оркестрациите на песните за музикалния
  спектакъл бяха създадени под ръководството на доц. Христо Павлов. Сред тях са: "Моя страна", "Ако си дал", "Писмо до мама", "Само тази нощ", "Джулия", "Арлекино", "Без грим", "Върни ми времето", "Ние се оженихме", "Нашият сигнал", "Вън вали"...
  В ролята на Емил Димитров е актьорът Даниел Цочев. В ролята на многоликия образ на Тя е актрисата Антония Малинова. Маестро Христо Павлов е диригент на музикалния състав – Оркестър Симфониета София и бенд формация.
  Спектакълът е с впечатляваща визия от кратки кино истории, които се преплитат с излъчване в реално време на близки планове на актьорите от три видеокамери. Мащабна и силно въздействаща картина, която зрителите виждат за първи път в български спектакъл.
  Билетите за спектакъл могат да бъдат закупени от партньорската мрежа на Eventim и на касите в Билетен център (НДК). Цени: от 15 до 40 лв. Специална цена на билети за ученици и студенти: 10 лв.